U svrhu provođenja Dopuna i izmjena Programa raspolaganja poljoprivrednim zemljištem u vlasništvu Republike Hrvatske na području Grada Karlovca, Upravni odjel za gospodarstvo, poljoprivredu i turizam Grada Karlovca raspisuje

**J A V N I P O Z I V**

**za predlaganje uvrštavanja katastarskih čestica u Program raspolaganja poljoprivrednim zemljištem u vlasništvu Republike Hrvatske na području Grada Karlovca**

Ministarstvo poljoprivrede Republike Hrvatske je dana 01. travnja 2019. godine dalo Suglasnost na Program raspolaganja poljoprivrednim zemljištem u vlasništvu Republike Hrvatske na području Grada Karlovca (u daljnjem tekstu: Program raspolaganja), a Upravni odjel za gospodarstvo Karlovačke županije 08. ožujka 2019. godine pozitivno mišljenje na Program.

Važeći Program raspolaganja nalazi se na Službenoj stranici Grada Karlovca na linku :

<https://www.karlovac.hr/gospodarstvo/poljoprivreda-55/55>

S obzirom da je dana 28. svibnja 2022. godine stupio na snagu novi Zakon o poljoprivrednom zemljištu (NN 20/18, 115/18, 98/19, 57/22 ) a s njime i brojne novine, Grad Karlovac je pokrenuo postupak izrade Dopuna i izmjena važećeg Programa raspolaganja.

Slijedom toga, Grad Karlovac želi obavijestiti sve zainteresirane osobe za zakup i kupnju poljoprivrednog zemljišta u vlasništvu Republike Hrvatske na području Grada Karlovca da podnesu svoj prijedlog za uvrštavanje katastarskih čestica u Program raspolaganja, u roku 30 dana od dana objave ovog Javnog poziva.

Javni poziv objaviti će se 10. listopada 2022. godine na službenim stranicama Grada Karlovca i oglasnoj ploči Grada Karlovca.

Iskaz interesa podnosi se u pisanom obliku na adresu: GRAD KARLOVAC, Upravni odjel za gospodarstvo, poljoprivredu i turizam, Trg bana Josipa Jelačića 1, 47000 Karlovac ili na e mail adresu: poljoprivreda@karlovac.hr.

Dodatne obavijesti mogu se dobiti na telefon 047/628- 117.

U iskazu interesa treba obavezno navesti: ime, prezime, adresu i kontakt (telefon, e-mail) zainteresirane osobe te katastarsku općinu i broj katastarske čestice / katastarskih čestica za koje se iskazuje interes.

**POSEBNE NAPOMENE**

 Poljoprivrednim zemljištem u vlasništvu Republike Hrvatske raspolaže se na temelju Programa raspolaganja poljoprivrednim zemljištem koje se donosi za područje jedinice lokalne samouprave. U Programu raspolaganja nalaze se podaci o zemljištu te način na koji se može raspolagati predmetnim zemljištem. Poslove raspolaganja (zakupa, prodaje) provodi u ime Republike Hrvatske Grad Karlovac za svoje područje.

Prijedlog Programa s popratnom dokumentacijom izlaže se ma javni uvid u trajanju od 15 dana u sjedištu jedinice lokalne samouprave, a obavijest o početku javnog uvida objavljuje se u javnom glasilu, oglasnoj ploči i mrežnoj stranici jedinice lokalne samouprave. Zainteresirane osobe mogu dati svoje primjedbe, a nakon razmatranja primjedbi jedinice lokalne samouprave prijedlog Programa dostavljaju na prethodnu suglasnost Ministarstvu poljoprivrede. Nakon dobivanja prethodne suglasnosti Ministarstva, Program donosi Gradsko vijeće Grada Karlovca na prvoj sjednici koja se održava nakon primitka prethodne suglasnosti. Programi raspolaganja se mogu mijenjati i dopunjavati na način koji je propisan za donošenje Programa.

Sukladno članku 31. Zakona o poljoprivrednom zemljištu (NN 20/18, 115/18, 98/19, 57/22) prijedlog Odluke o raspisivanju javnog natječaja za **zakup** poljoprivrednog zemljišta u vlasništvu države na području Grada Karlovca izrađuje Grad Karlovac i dostavlja na prethodnu suglasnost Ministarstvu poljoprivrede. Nakon dobivanja prethodne suglasnosti Ministarstva odluku donosi gradsko vijeće Grada Karlovca. Prijedlog odluke o izboru najpovoljnije ponude za zakup koju utvrđuje Povjerenstvo za zakup poljoprivrednog zemljišta u vlasništvu države s popratnom dokumentacijom dostavlja se na prethodnu suglasnost Ministarstvu. Ministarstvo će dati prethodnu suglasnost u roku 30 dana od dana primitka potpune dokumentacije odnosno u istom roku odbija davanje prethodne suglasnosti s obrazloženjem. Nakon dobivanja prethodne suglasnosti Ministarstva odluku donosi Gradsko vijeće Grada Karlovca na prvoj sjednici koja se održava nakon zaprimanja suglasnosti.

Sukladno članku 61. i 65. Zakona o poljoprivrednom zemljištu (NN 20/18, 115/18, 98/19, 57/22) prijedlog odluke o raspisivanju javnog natječaja za **prodaju** poljoprivrednog zemljišta u vlasništvu države na području Grada Karlovca izrađuje Grad Karlovac i dostavlja na prethodnu suglasnost Ministarstvu poljoprivrede. Nakon dobivanja prethodne suglasnosti Ministarstva odluku donosi gradsko vijeće Grada Karlovca. Prijedlog odluke o izboru najpovoljnije ponude za prodaju koju utvrđuje Povjerenstvo za prodaju poljoprivrednog zemljišta u vlasništvu države s popratnom dokumentacijom dostavlja se na prethodnu suglasnost Ministarstvu. Ministarstvo će dati prethodnu suglasnost u roku 30 dana od dana primitka potpune dokumentacije odnosno u istom roku odbija davanje prethodne suglasnosti s obrazloženjem. Nakon dobivanja prethodne suglasnosti Ministarstva odluku donosi Gradsko vijeće Grada Karlovca na prvoj sjednici koja se održava nakon zaprimanja suglasnosti.

Na osnovi sklopljenog ugovora o zakupu / prodaji, zakupnika/ kupca uvodi u posjed Povjerenstvo za uvođenje u posjed u roku od 30 dana od dana sklapanja ugovora, odnosno po skidanju usjeva dotadašnjeg posjednika.